عطا آباد جھیل

عطا آباد جھیل پاکستان دے صوبا گلگت بلتستان دے ضلع ہنزا وچ واقع اک جھیل اے ۔ ایہ جھیل پہاڑ دے اک حِصے دے سِرکݨ ، یعݨی لینڈ سلائیڈ دے نتیجے وچ 2010 وچ وجود وچ ائی سی ۔ ایہ جھیل عطا آباد نامی پنڈ دے کول اے ، جیہڑا کریم آباد توں 22 کلومیٹر شمال وَل واقع اے ۔

لینڈ سلائیڈنگ دا ایہ واقعہ 4 جنوری 2010 نوں پیش آیا سی جد زمین سِرکݨ نال شاہراہ قراقرم دا کچھ حِصا ایہدے وچ دَب گیا تے دریائے ہنزا دا بہاؤ 5 مہینے لئی رک گیا ۔ جھیل دے بݨݨ تے ایہدی سطح بلند ہوݨ نال گھٹ توں گھٹ 6000 افراد بے گھر ہوئے تے 25000 مزید افراد متائثر ہوئے ۔ اس توں علاوا شاہراہ قراقرم دا 19 کلومیٹر طویل حِصا وی اس جھیل وچ ڈُب گیا ۔ جون 2010 دے پہلے ہفتے وچ اس جھیل دی لمبائی 21 کلومیٹر تے ڈونگھ 100 میٹر توں زیادا ہو چُکی سی ۔ اس وقت پاݨی ، زمین دے سِرکݨ نال بݨݨ والے عارضی بَند دے اُپروں ہو کے وگݨ لگ گیا ۔ تاہم اس وقت تک ششکٹ دا تھللا حِصا تے گلمت دے کچھ حِصے زیر آب آ چُکے سی ۔ وادی گوجال سلھاب نال سَبھ توں زیادا متائثر ہوئی ، جِتھے 170 توں زیادا گھر تے 120 توں زیادا ہٹیاں سلھاب دی نذر ہوئیاں ۔ شاہراہ قراقرم دے بند ہوݨ نال خوراک تے دیگر ضروری ساز و سامان دی قِلت پیدا ہو گئی ۔ 4 جون 2010 نوں جھیل چوں نِلکݨ والے پاݨی دی مقدار 3700 معکب فٹ فی سکینٹ ہو چُکی سی ۔
حکومتی ادارےآں دے مطابق کِسے وی وڈے سلھاب دے امکانات بہت کَعھٹ سی ۔ 

شاہراہ قراقرم دا کچھ حِصا اس لینڈ سلائیڈنگ دی وجہ نال زیرآب آگیا ۔ 14 ستمبر 2015 نوں وزیر اعظم پاکستان نواز شریف نے عطا آباد بیریئر جھیل اُتے 5 سرُنگاں تے مُشتمل شاہراہ قراقرم دے 24 کلومیٹر (15 میل) ٹُکڑے دا اِفتتاح کیتا ۔ 5 سرُنگاں ، اِکو ساتھ ، 7 کلومیٹر (3.3 میل) لمبی ، شاہراہ قراقرم (کے کے ایچ) دے 24 کلومیٹر (15 میل) لمبے ٹکڑے دا حِصا نیں جیہڑا 2010 وچ عطا آباد وچ لینڈ سلائیڈنگ نال متاثر ہو گیا سی ۔ ری الائنمنٹ پروجیکٹ اک تعمیراتی شاہکار اے جیہڑا 275 ملیئن ڈالر دی لاگت نال مکمل ہویا اے ۔ اس منصوبے نال پاکستان تے چین دے مابین روڈ رابطا بحال ہوگیا اے ۔
حوالے

گٹھ:پاکستان دیاں جھیلاں
گٹھ:جھیلاں
گٹھ:جھیلاں بلحاظ دیس
گٹھ:آبی جغرافیہ
گٹھ:پاکستان دا آبی جغرافیہ
گٹھ:پاکستان دا جغرافیا
گٹھ:گلگت بلتستان